
ועדת העבודה, הרווחה והבריאות 
 19/12/2011 

הכנסת השמונה-עשרה 
נוסח לא מתוקן

מושב רביעי
<פרוטוקול מס' 592>
 מישיבת ועדת העבודה, הרווחה והבריאות 
 יום שני, כ"ג בכסלו התשע"ב (19 בדצמבר 2011), שעה 09:30
<סדר היום:>
<הצעת חוק עבודת נשים (תיקון - הארכת חופשת הלידה בגין אשפוז יילוד), התש"ע-2010>
נכחו:

<חברי הוועדה:> 
חיים כץ – היו"ר
עפו אגבאריה

אורלי לוי אבקסיס

אברהם מיכאלי

<מוזמנים:> 
	ד"ר מירי זיבצנר
	–
	ממונה ארצית יישום סטנדרטים, משרד הבריאות

	דוד ימין
	–
	עורך-דין, לשכה משפטית, משרד התעשייה, המסחר והתעסוקה

	גיא הרמתי
	–
	רפרנט ביטוח לאומי, אגף התקציבים, משרד האוצר

	ג'לאל סויטאת
	–
	עורך-דין, לשכה משפטית, משרד האוצר

	חלי גיא אלדר
	–
	עורכת-דין, משרד המשפטים

	מיכל שמואלי 
	–
	עורכת-דין, רשות תאגידים, משרד המשפטים

	מיכל מזוז
	–
	עורכת-דין, לשכה משפטית, המוסד לביטוח לאומי

	אתי נמרודי
	–
	מנהלת תחום אמהות, המוסד לביטוח לאומי

	בשארה אלי פיראן
	–
	עורך-דין, לשכה משפטית, נציבות שירות המדינה

	חיים קגן
	–
	מנהל מחלקת משאבי אנוש, לאומית שירותי בריאות

	שרון צ'רקסקי
	–
	מנהלת תחום קשרי ממשל, ויצ"ו ישראל

	מאירה בסוק
	–
	עורכת-דין, לשכה משפטית, נעמ"ת

	אליעזר שוורץ
	–
	מרכז המחקר והמידע, הכנסת

	אורי מיכאל
	–
	דובר הוועדה


<ייעוץ משפטי:>
שמרית גיטלין-שקד
<מנהלת הוועדה:>
וילמה מאור 
<קצרנית פרלמנטרית:>
טלי רם
<הצעת חוק עבודת נשים (תיקון - הארכת חופשת הלידה בגין אשפוז יילוד), התש"ע-2010>
<היו"ר חיים כץ:>
בוקר טוב. יום שני בשבוע, כ"ג בכסלו תשע"ב, 19 בדצמבר 2011. אני מתכבד לפתוח את ישיבת ועדת העבודה, הרווחה והבריאות, בנושא הצעת חוק עבודת נשים (תיקון – הארכת חופשת הלידה בגין אשפוז יילוד), של חברי הכנסת: אורלי לוי, מוץ מטלון, דוד רותם, עפו אגבאריה, אריה אלדד, וכן הלאה- נשארו עוד כמה חברי כנסת שלא צירפת. 
חברת הכנסת אורלי לוי אבקסיס, בבקשה.

<אורלי לוי אבקסיס:>
תודה לך, אדוני היושב-ראש. אני באמת די מריצה את הנושא של פגים במדינת ישראל, ויש הרבה עיוותים כאלה ואחרים, אבל במקרה הזה אני חושבת שיש לקונה – לפחות ממפגשים שלי עם הורים לילדים שנולדו טרם הזמן, בחלקם; בחלקם האחר עם בעיות כאלה ואחרות - שגרמו לכך שהילד לא יכול היה לצאת הביתה בזמן, סיבוכים רפואיים כאלה ואחרים, והילד נשאר בבית-החולים.
מה קורה לגבי חופשת הלידה של אותה אמא – היום זה הורה כי אפשר גם לעשות החלפות – אבל מסתבר שכאשר במקרים כאלה חלק מההורים מחליטים – לא מתוך החלטה שזה מה שהם רוצים אלא מחוסר ברירה – לעזוב את מקום העבודה ולהיות עם אותו ילד, כי אז מה שנותן החוק הוא בהחלט לא מספק. 
בהצעת החוק המקורית שלי רציתי לעגן את הזכות של אמהות לחזור לעבודה, ולא על חשבון ההורות שלהן. הצעת החוק המקורית שלי לא תוחמת בזמן את הנושא של חופשת הלידה. 
<היו"ר חיים כץ:>
את מדברת על חל"ת.

<אורלי לוי אבקסיס:>
למה חל"ת? 

<היו"ר חיים כץ:>
חופשה ללא תשלום. 

<אורלי לוי אבקסיס:>
לא, לא. 

<שמרית גיטלין-שקד:>
דמי לידה. הארכת חופשת לידה עם דמי לידה. 

<אורלי לוי אבקסיס:>
עם דמי לידה, כמובן. בדקנו כמה כאלה יש, שהחוק לא נותן להן מענה – זה לא הרבה. גם הצעת החוק המקורית היא לא הצעת חוק תקציבית.
<היו"ר חיים כץ:>
היא לא תקציבית? 

<אורלי לוי אבקסיס:>
היא לא תקציבית, אפילו במקור שלה – כשאנחנו לא מגבילים את זה לשבועיים – היא לא תקציבית. הסכמתי עם משרד האוצר ועם המשרדים האחרים שאנחנו נגביל את זה לשבועיים נוספים, אבל עכשיו יש בעיה איפה אנחנו ממקמים את השבועיים האלה, ופה עיקר המחלוקת. 

<היו"ר חיים כץ:>
גיל הפרישה...

<אורלי לוי אבקסיס:>
זה גם יכול להיות. סיכמנו כמה דברים, כנראה לא הבנו נכון. הודיע לי נציג האוצר שהיתה לו כוונה טובה, הוא לא קיבל לכך אישור, היינו במשרד שלי יחד עם נציג התמ"ת, ושם הבנו דברים אחרים. 

לכן, אני אומרת – אני מוכנה לתחום את זה רק לשבועיים נוספים. איפה נמקם את זה, זה יהיה לקראת קריאה שנייה ושלישית. 

<היו"ר חיים כץ:>
נציג האוצר, בבקשה.

<גיא הרמתי:>
גיא הרמתי. אנחנו מציעים שיהיה חמישה שבועות תוספת, ושישה שבועות - בשבוע ה-14 לאשפוז ובשבוע ה-16 לאשפוז.
<שמרית גיטלין-שקד:>
אני מבקשת לעשות סדר. 

<היו"ר חיים כץ:>
אנחנו נחזור אליך. היועצת המשפטית מבקשת לעשות סדר בבלגאן.
<שמרית גיטלין-שקד:>
יש חופשת לידה בסיסית שכל אישה זכאית לה.
<היו"ר חיים כץ:>
כמה זה היום? 84 יום? 

<שמרית גיטלין-שקד:>
14 שבועות בתשלום, ו-26 שבועות לא בתשלום. 

<דוד ימין:>
עד.

<שמרית גיטלין-שקד:>
סך הכול 26 שבועות לא בתשלום, מתוכם 14 שבועות בתשלום. עכשיו אנחנו מדברים על הארכת חופשת הלידה בתשלום, כלומר היולדת זכאית לדמי לידה בנסיבות שהילד מאושפז בבית-חולים לתקופה העולה על שבועיים. אנחנו מאריכים את התקופה שבה היולדת זכאית לתשלום. 
<היו"ר חיים כץ:>
את ה-14 יום, בכמה את מאריכה? 

<קריאה:>
ל-16 ליום. 

<שמרית גיטלין-שקד:>
נראה מה קיים היום. היום, אם הילד אושפז לתקופה העולה על שבועיים, יש הארכה למשך תקופת האשפוז אבל עד ארבעה שבועות. 

<היו"ר חיים כץ:>
יש אופציה ל-18. 

<שמרית גיטלין-שקד:>
אך לא יותר מארבעה שבועות. זה היום. יש עוד הוראה שאומרת כך – אם הילד אושפז לתקופה העולה על שישה שבועות, מאריכים באופן הדרגתי. אם הוא אושפז במשך שישה שבועות, יש הארכה של שבוע; אם אושפז במשך שמונה שבועות, יש הארכה של שבועיים. זה מה שקיים היום בחוק.

התקיים דיון, חברת הכנסת אורלי לוי הסכימה להאריך את זה בשבועיים. 
<היו"ר חיים כץ:>
את מה בשבועיים?

<אורלי לוי אבקסיס:>
את חופשת הלידה בתשלום. 

<שמרית גיטלין-שקד:>
את חופשת הלידה. השאלה היא איפה למקם את השבועיים.  

<היו"ר חיים כץ:>
נכון, באיזה סטטוס. ואיפה את רוצה למקם את זה?

<אורלי לוי אבקסיס:>
אני רוצה שכמה שיותר יזכו בזה, כמובן. 

<היו"ר חיים כץ:>
מתי את רוצה למקם את זה? 

<אורלי לוי אבקסיס:>
כמה שיותר גבוה, למעלה.

<היו"ר חיים כץ:>
איפה למעלה?

<שמרית גיטלין-שקד:>
במקום ארבעה שבועות – שישה שבועות. 

<אורלי לוי אבקסיס:>
אבל יש פה קצת בעיה מול האוצר איפה למקם את זה. גם התמ"ת חושב שאני צודקת בנושא הזה.

<מאירה בסוק:>
מדובר על כך שיהיה 20 שבועות? מ-18 ל-20 שבועות? 

<היו"ר חיים כץ:>
סליחה. האוצר. 

<גיא הרמתי:>
כיום, כאשר הילד מאושפז 12 שבועות, מקבלים ארבעה שבועות תוספת; 13 שבועות אשפוז, עדיין נשאר על ארבעה שבועות תוספת; מה שאנחנו מציעים, שלגבי 14 שבועות אשפוז יהיה חמישה שבועות תוספת; 15 שבועות אשפוז, עדיין חמישה שבועות תוספת; 16 שבועות אשפוז, שישה שבועות תוספת. 

<היו"ר חיים כץ:>
זאת אומרת, אם הילד שוכב ארבעה חודשים בבית-חולים. 

<גיא הרמתי:>
התוספת שקיימת עכשיו – בנוהל שלה, בקפיצות שלה עכשיו - אנחנו רוצים להמשיך אותה לעוד שבועיים.
<אורלי לוי אבקסיס:>
למה? רק בגלל שחזותית זה יהיה לכם יפה שזה בנוי ככה, או כדי שכמה שפחות יקבלו? 

<גיא הרמתי:>
לא. בגלל שאנחנו לא רוצים לשנות את המנגנון.
<היו"ר חיים כץ:>
מאה אחוז. מה אומר התמ"ת? 

<דוד ימין:>
עורך-דין ימין דוד, משרד התמ"ת. הצעת החוק – גם משיחות שהיו לנו עם חברת הכנסת אורלי לוי במשרד שלנו – נועדה בעיקר לשנות את האינטרוולים.

<היו"ר חיים כץ:>
מה זה בעברית? דבר עברית. 

<דוד ימין:>
את הקפיצות – את השישה שבועות, שמונה שבועות, עשרה שבועות ו-12 שבועות. אנחנו מדברים על כך שהיום, אם התינוק מאושפז ארבעה שבועות, היא מקבלת ארבעה שבועות בתשלום; אם הוא מאושפז שישה שבועות, היא מקבלת חמישה; אם מאושפז שמונה, מקבלת שישה; אם מאושפז עשרה שבועות, מקבלת שבעה; ואם מאושפז 12 שבועות, מקבלת שמונה שבועות, כך שנותר לגבי תינוק שאושפז 12 שבועות, מתוכם ארבעה היא לא קיבלה תשלום. 

<מאירה בסוק:>
צריך להשוות. 

<דוד ימין:>
מה שאנחנו הבנו מחברת הכנסת אורלי לוי, שאנחנו רוצים לתקן את הקפיצות האלה, את הרווחים. 

ככל שהיום אומרים שהשבועיים האלה - כשחברת הכנסת אורלי לוי הגיעה להסכמה עם האוצר – יגיעו בשבוע ה-14 וה-16 - - -
<אורלי לוי אבקסיס:>
לא, לא. 
<היו"ר חיים כץ:>
היא לא הגיעה להסכמות. 

<אורלי לוי אבקסיס:>
רק הסכמתי שזה יהיה תחום בשבועיים. 

<היו"ר חיים כץ:>
האוצר רוצה. היא לא הגיעה להסכמות. 

<דוד ימין:>
אני חושב שפחות ראוי שזה יגיע בשבועות ה-14 וה-15 – אל"ף, כי גם הנייר של מרכז המחקר והמידע, שהעבירה חברת הכנסת אורלי לוי, הראה שרוב הפגים מאושפזים עד 12 שבועות, עיקר המאושפזים זה עד 12 שבועות, ולכן אין טעם אמיתי לקבוע את התוספת הזאת על אוכלוסייה שהיא ממש צרה, כשאין הרבה פגים שמאושפזים בתקופה הזאת. לכן, יהיה נכון להכניס את זה בשלב של שמונה שבועות, שזה אומר - - 

<היו"ר חיים כץ:>
חצי. 

<דוד ימין:>
- - שהשניים הנוספים יבואו על חשבון השבוע החמישי והשישי. בשבוע השישי יקבלו שישה שבועות. 
<היו"ר חיים כץ:>
למה לא אחרי ארבעה שבועות? 

<דוד ימין:>
ארבעה שבועות יש לנו. יש לנו ארבעה.

<היו"ר חיים כץ:>
אחרי ארבעה שבועות. 

<אורלי לוי אבקסיס:>
על זה הוא מדבר. 

<דוד ימין:>
אחרי ארבעה שבועות, זה בדיוק מה שאני אומר. 

<היו"ר חיים כץ:>
מהשבוע החמישי.

<שמרית גיטלין-שקד:>
עד השבוע השישי היא תקבל מלא? 

<היו"ר חיים כץ:>
עד השבוע השישי היא תקבל מלא.

<אורלי לוי אבקסיס:>
הלוואי. 

<דוד ימין:>
הלוואי. 

<היו"ר חיים כץ:>
זה מה שאנחנו רוצים. יחידת המחקר של הכנסת עשתה מחקר - -

<אורלי לוי אבקסיס:>
עבודה יפה. 

<היו"ר חיים כץ:>
ואמרה ש-778 ילודים נמצאים בבית-חולים בין חמישה לשישה שבועות; בין שבעה לשמונה שבועות זה יורד בחצי בדיוק ל-369; בין תשעה לעשרה שבועות יורד בחצי בדיוק, ובהצעת האוצר זה יורד ל-1.8%, 2.6%. 

אני לא מבין למה באוצר נדמה שאם חברי הכנסת באים לחוקק, אז הם באים כאילו לחוקק. 

<עפו אגבאריה:>
הם מחוקקים לבד מה שהם רוצים. 

<היו"ר חיים כץ:>
הם לא מחוקקים, הם מנסים. הם מנסים, וזה לגיטימי.
<אורלי לוי אבקסיס:>
לא, האמת היא שהסכמתי. איפה למקם את זה, זה משהו אחר. 

<היו"ר חיים כץ:>
2.6% מהיילודים מאושפזים בתקופה שאמרת. אז מה המטרה שלכם, שהחוק – שהוא לא תקציבי גם ככה – לא יהיה בכלל?

<גיא הרמתי:>
בהתחלה, בארבעה שבועות הראשונים יש תוספת - - -

<היו"ר חיים כץ:>
אל תספר לי מה שאתה רוצה לספר, תענה על מה שאני שואל אותך. בסוף השבוע ה-14, מהשבוע ה-15, 2.6% מהיילודים מאושפזים. 

לפי הסיפור הזה, מאושפזים חמישה-שישה שבועות – זה הבסיס הראשוני – 778. אחר כך רואים מתי הם הולכים הביתה.

אחרי התקופה שאתה מציין אנחנו מגיעים ל-45 ילדים, 2.6% מהיילודים.

<גיא הרמתי:>
אנחנו לא מתנגדים לזה בגלל עלות, כשהעלות היא קטנה. אנחנו מתנגדים לזה בגלל המנגנון. 

<היו"ר חיים כץ:>
מה אומר המנגנון?

<גיא הרמתי:>
בהתחלה אתה נותן על שבוע אשפוז, שבוע תוספת; באמצע אתה נותן על שבועיים אשפוז, שבוע תוספת; ועכשיו ההצעה היא בסוף להגיע לשבוע אשפוז - - -
<היו"ר חיים כץ:>
לא, אני לא מבין. 

<אורלי לוי אבקסיס:>
שהטבלה תיראה להם יפה.

<היו"ר חיים כץ:>
אני לא מבין מה אתה אומר. לאיזה מנגנון אתם מתנגדים? תסביר לי למה אתם מתנגדים בדיוק. 

<גיא הרמתי:>
היום יש שני חלקים. בהתחלה, על כל שבוע אשפוז של התינוק, האם מקבלת שבוע תוספת חופשת לידה.
<היו"ר חיים כץ:>
עד ארבעה שבועות. 

<גיא הרמתי:>
בדיוק. 

<שמרית גיטלין-שקד:>
כלומר, מלא. הארכה למשך תקופת האשפוז. 

<גיא הרמתי:>
כן. 

<היו"ר חיים כץ:>
כן. עד ארבעה שבועות. 

<גיא הרמתי:>
מתום זה, על כל שבועיים אשפוז של התינוק, היא מקבלת שבוע תוספת, זאת אומרת עשו לה 50%.
<היו"ר חיים כץ:>
אנחנו נותנים לך קרדיט, אנחנו לא צריכים את ההסכמות שלך פה. אנחנו נותנים לך קרדיט.

<גיא הרמתי:>
אני רק אומר למה אנחנו מתנגדים. 

<היו"ר חיים כץ:>
אנחנו רוצים שישה שבועות ראשונים תשלום מלא, וכל המנגנון שלך יתחיל מהשבוע השביעי. תעשה "שיפטינג" שבועיים של כל המנגנון, ולשם אנחנו הולכים. 

אנחנו נקריא את החוק, נעביר אותו בקריאה ראשונה. ככה נעביר אותו ואחר כך נראה מה אנחנו עושים. תעברי בבקשה להקראה. 

<גיא הרמתי:>
אני רק מציין שמשרד האוצר מתנגד, זה הכול.

<היו"ר חיים כץ:>
מצוין. 

<שמרית גיטלין-שקד:>
יש הערכת עלות של מרכז המחקר והמידע, שכתב אליעזר שוורץ, שכל הצעת החוק היא לא תקציבית. 

<היו"ר חיים כץ:>
היא לא תקציבית, הוא יכול להתנגד.

<גיא הרמתי:>
אני לא אומר שהיא תקציבית. אני רק אומר שאנחנו מתנגדים, זה הכול. 

<היו"ר חיים כץ:>
אתה גם תצביע פה עכשיו נגד? 

<גיא הרמתי:>
לא. רק לפרוטוקול. 

<היו"ר חיים כץ:>
זה בסדר. 

<בשארה אלי פיראן:>
בשארה, נציבות שירות המדינה. אנחנו רוצים להבטיח שהרצף של הזכויות לא ייפגע פה, שהשבועיים האלה ייחשבו לחל"ת – כל יצורי הכלאיים שנוצרו לאחרונה – שתהיה חופשת לידה לכל דבר ועניין מבחינת תנאי ההעסקה, זכויות, וכולי. 
<שמרית גיטלין-שקד:>
לרבות דמי לידה.

<היו"ר חיים כץ:>
לרבות דמי לידה. כן, גברתי. 

<מיכל מזוז:>
מיכל מזוז, המוסד לביטוח לאומי. המוסד לביטוח לאומי תומך בהצעה, שבעצם ניתנת תקופה של שבועיים נוספים להארכת חופשת הלידה במקרה של אשפוז ילוד.

<היו"ר חיים כץ:>
לא בעצם נותנת. היא נותנת. גם אם לא תהיה המילה "בעצם" – שהיא היום טרנדית – המשפט יישאר אותו דבר.

<מיכל מזוז:>
נותנת, ואנחנו תומכים בכך, אבל אני מבקשת מכבוד היושב-ראש לחזור על ההצעה כפי שהצעת עכשיו היות שזה לא היה ברור לי. 

<היו"ר חיים כץ:>
היועצת המשפטית תקרא, וסביר להניח שזה יהיה ברור. 

<שמרית גיטלין-שקד:>
אנחנו נעשה את זה בצורה מסודרת כדי שכולם יבינו. סעיף 6(ד)(1).

<וילמה מאור:>
את לא קוראת את כל ההצעה?

<היו"ר חיים כץ:>
תקריאי את ההצעה. 

<שמרית גיטלין-שקד:>
אבל זאת לא הצעת החוק של חברת הכנסת אורלי לוי. שינינו את זה לגמרי. 

<אורלי לוי אבקסיס:>
בסעיף 1 תכתבי שישה שבועות. זה מה שתקריאי בסעיף 1 בהצעת החוק. תיקון סעיף 6 – ארבעה שבועות יימחקו, ובמקומם יבוא: שישה שבועות. 

<שמרית גיטלין-שקד:>
"הצעת חוק עבודת נשים (תיקון – הארכת חופשת הלידה בגין אשפוז יילוד), התש"ע-2010

תיקון סעיף 6
1. בחוק עבודת נשים, התשי"ד-1954, בסעיף 6 –
    (1) בסעיף קטן (ד)(1), במקום "ארבעה שבועות" יבוא "שישה שבועות"."

אנחנו לא קוראים את סעיף קטן (2) כי את לא מציעה כרגע לבטל אותו. 

<היו"ר חיים כץ:>
אנחנו לא קוראים את סעיף קטן (2).

<שמרית גיטלין-שקד:>
את פסקה (3) אנחנו כן צריכים לקרוא. 


"(3) בסעיף קטן (ד2)" – אנחנו צריכים לשנות את זה כך שנכתוב: ובלבד שכל ההארכות לפי סעיפים קטנים (ב)(1) ו-(ד)(1) לא יעלו יחד על שישה שבועות, ולא ארבעה שבועות כפי הקיים היום. 

 <דוד ימין:>
יש עניין קטן בניסוח האחרון שניסחת. 
<היו"ר חיים כץ:>
כל הניסוחים יתוקנו בין קריאה ראשונה לקריאה שנייה ושלישית. 

<דוד ימין:>
אני חושב שזה עניין קצת מהותי. כיום יש לנו את ה-14 שבועות שהם בתשלום, 26 שבועות לא בתשלום. 

<שמרית גיטלין-שקד:>
נכון.

<דוד ימין:>
חופשת הלידה היום – אישה שיולדת פגים יכולה להאריך את ה-26 שבועות ל-30 שבועות.  

<היו"ר חיים כץ:>
נשאיר את ה-30.

<קריאה:>
32.

<דוד ימין:>
ואם את אומרת שלא יעלו על ארבעה שבועות – מבטלת את זה – זה כאילו מאריך גם את ה-30 שנתנו לה.
<היו"ר חיים כץ:>
לא, לא. אך לא יותר מ-30. 

<שמרית גיטלין-שקד:>
לא, אבל אין משמעות. 

<היו"ר חיים כץ:>
יש משמעות. אחרת זה יהיה תקציבי. 

<שמרית גיטלין-שקד:>
לא, אני מסבירה לו. 

<דוד ימין:>
צריך להפריד בין הארכת חופשת הלידה – שזה חוק עבודת נשים פרופר – לבין ההקרנה שלו על ביטוח לאומי. ההקרנה שלו על ביטוח לאומי זה על מה הם מקבלים תשלום. 
<שמרית גיטלין-שקד:>
אם לא נתקן את סעיף (ד)(2), אין משמעות להארכה שעשינו ב-(ד)(1). סעיף (ד)(1) מדבר על ההארכה- כרגע הוא מדבר על ארבעה שבועות. אנחנו מאריכים אותו לשישה שבועות, אבל סעיף קטן (ד) אומר שכל ההארכות לפי סעיפים קטנים (ב)(1) ו-(ד)(1) לא יעלו יחד על ארבעה שבועות, אז לא תהיה משמעות לסעיף שתיקנו. 

<דוד ימין:>
גם היום זה עולה, גם היום זה מגיע לשמונה שבועות. 

<שמרית גיטלין-שקד:>
לא, אבל צריך להאריך את משך תקופת ההארכה. נלבן את זה יחד אחרי הדיון, אבל בגדול, ככל שיצטרכו לעשות תיקון כדי לתת משמעות להארכה הזאת, נעשה את התיקון. 
<דוד ימין:>
אין בעיה. 

<שמרית גיטלין-שקד:>
כעת נלך לעשות תיקון בחוק הביטוח הלאומי – אני לא בטוחה שזה הסעיף שמופיע כאן, אבל התיקון בחוק הביטוח הלאומי יקנה זכאות לדמי הלידה עבור השבועיים. 

<היו"ר חיים כץ:>
החמישי והשישי. 

<שמרית גיטלין-שקד:>
בדיוק. 

סעיף התחילה. חברת הכנסת אורלי לוי, אולי את רוצה לעשות תחילה יותר מוקדמת? לאו דווקא שישה חודשים.

<אורלי לוי אבקסיס:>
כן. 

<שמרית גיטלין-שקד:>
תחילתו של חוק זה לגבי לידה שאירעה ביום התחילה ואילך?

<היו"ר חיים כץ:>
שלושה חודשים מיום פרסומו. 

<וילמה מאור:>
מבחינת הביטוח הלאומי זה בסדר? 

<מיכל מזוז:>
חודש.

<היו"ר חיים כץ:>
חודש מיום פרסומו. 

<אורלי לוי אבקסיס:>
כל הכבוד. 

<שמרית גיטלין-שקד:>
ב-1 בחודש שלאחר. 

<גיא הרמתי:>
גיא הרמתי, אגף תקציבים. אני מבקש להחזיר את זה לוועדת שרים או שזה יעלה בנוסח הזה לוועדת שרים כי החלטת ועדת השרים היתה שזה יהיה בהסכמת המשרדים, ומשרד האוצר לא מסכים. 
<אורלי לוי אבקסיס:>
משרד התמ"ת מסכים, הביטוח הלאומי מסכים. זה רק עניין של שבועיים. איפה למקם את זה, זה לאחר מכן. 

<גיא הרמתי:>
בסדר. שיידעו על הנוסח. 

<היו"ר חיים כץ:>
בסדר. אנחנו עוברים להצבעה. מי בעד הצעת החוק כפי שהוקראה, ירים את ידו. תודה רבה. 
הצבעה 

בעד – 4

נגד – אין 

נמנעים – אין

הצעת חוק עבודת נשים (תיקון – הארכת חופשת הלידה בגין אשפוז יילוד), התש"ע-2010, נתקבלה בקריאה ראשונה.

<היו"ר חיים כץ:>
כל חברי הכנסת שנכחו, הצביעו בעד הצעת החוק. הוועדה מאשרת את הצעת החוק להכנתה בקריאה הראשונה והיא תעלה למליאה. ואתה, במסגרת תפקידך במשרד האוצר, תוכל לפעול כפי שאתה חושב שאתה צריך לפעול. 

דרך אגב, אנחנו לא מחויבים להסכמות. כל ההסכמות שיש בין חברי הכנסת, אנחנו לא מחויבים להן פה, לא "מחזיקות מים". 

<אורלי לוי אבקסיס:>
אני רוצה להגיד תודה לתמ"ת ולביטוח הלאומי. 

<היו"ר חיים כץ:>
תודה רבה, הישיבה נעולה. 

<הישיבה ננעלה בשעה 10:00.>
